এদিকে অভ্যন্তরীণ নৌ-পরিবহন কর্তৃপক্ষের চেয়ারম্যান জানিয়েছেন, পদ্মার বুকে ঝুঁকি নিয়ে এসব স্পিড বোট চলছে সম্পূর্ণ অবৈধভাবে। তিনি জানান, ১৫ হর্স পাওয়ারের নিচের কোনো ইঞ্জিনচালিত নৌযানের অনুমতি দেয়া হয় না। ১৬ বা তারচেয়ে বেশি হর্স পাওয়ারের ইঞ্জিনচালিত নৌযানের রেজিস্ট্রেশন নিতে হয় ডিজি শিপিংয়ের দফতর থেকে। ডিজি শিপিং কোনো নৌযানের রেজিস্ট্রেশন দিলে অভ্যন্তরীণ নৌ-পরিবহন কর্তৃপক্ষ সেগুলোর রুট পারমিট দেয়। কিন্তু মাওয়া-কেওড়াকান্দি রুটে চলাচলকারী স্পিড বোটগুলোর রেজিস্ট্রেশন বা রুট পারমিট কোনো কিছুই নেই। অবৈধভাবে চলাচলকারী স্পিড বোটগুলোকে কীভাবে আইনের আওতায় আনা যায়, সে বিষয়ে চিন্তা-ভাবনা চলছে। মাওয়া-কেওড়াকান্দি রুটে ৫৫ থেকে ৮০ হর্স পাওয়ারের ইঞ্জিনযুক্ত স্পিড বোট চলাচল করছে বলে জানিয়েছেন এসবের চালকরা।